Illum, in-negozjaturi tal-Parlament Ewropew u tal-Kunsill laħqu ftehim dwar il-proposta adottata mill-Kummissjoni f'Novembru 2016 għal tibdil fil-leġiżlazzjoni antidumping u antisussidji tal-UE. Dawn it-tibdiliet se jippermettu lill-istrumenti tal-Ewropa għad-difiża tal-kummerċ biex jindirizzaw ir-realtajiet ta' bħalissa – b'mod partikolari l-kapaċità żejda – fl-ambjent kummerċjali internazzjonali, filwaqt li jirrispettaw b'mod sħiħ l-obbligi internazzjonali tal-UE fil-qafas ġuridiku tal-Organizzazzjoni Dinjija tal-Kummerċ (World Trade Organisation - WTO). B'segwitu għal-laqgħa fi Strasburgu, il-President Jean-Claude Juncker qal: “L-Ewropa hija favur il-kummerċ miftuħ u ġust, iżda kif għidt bosta drabi ma nappoġġawx il-kummerċ ħieles b'mod inġenwu. Din hija r-raġuni għaliex irridu niżguraw li, filwaqt li nappoġġaw is-sistema kummerċjali multilaterali bbażata fuq ir-regoli, il-leġiżlazzjoni tagħna tippermettilna niżguraw ruħna li l-kumpaniji tagħna joperaw bl-istess kundizzjonijiet bħal ħaddieħor. Dan ma jikkonċernax xi pajjiż partikolari, imma huwa sempliċiment kwistjoni li niżguraw li jkollna l-mezzi biex nieħdu azzjoni kontra l-kompetizzjoni inġusta u kontra d-dumping ta' prodotti fis-suq tal-UE li jwassal għall-qerda tal-impiegi. Kliemna jrid jiġi segwit minn azzjonijiet deċiżivi u dan huwa t-tip ta' azzjoni li l-kumpaniji u ċ-ċittadini tagħna jippretendu mingħandna. Nifraħ lill-Parlament Ewropew u lill-gvernijiet tagħna talli laħqu dawn l-aspettattivi.” Il-Kummissarju għall-Kummerċ Cecilia Malmström qalet: “Aħna nemmnu li t-tibdil għal-leġiżlazzjoni li ntlaħaq qbil dwaru llum isaħħaħ l-istrumenti għad-difiża tal-kummerċ tal-UE u se jiżgura li l-industrija Ewropea tagħna se tkun mgħammra sew biex tiffaċċa l-kompetizzjoni inġusta minn importazzjonijiet li huma l-oġġett ta' dumping u minn importazzjonijiet issussidjati issa u fil-ġejjieni. Li jkollna metodoloġija ġdida għall-ikkalkular tad-dumping fuq l-importazzjonijiet minn pajjiżi li għandhom distorsjonijiet sinifikanti fl-ekonomiji tagħhom huwa essenzjali biex nindirizzaw ir-realtajiet tal-ambjent kummerċjali internazzjonali ta' llum. Il-Kummissjoni enfasizzat kemm-il darba l-importanza ta' kummerċ ħieles, iżda ġust, u l-ftehim tal-lum jikkonferma din il-fehma. Dawn in-negozjati xi kultant kienu iebsa u indirizzaw numru ta' kwistjonijiet diffiċli iżda l-ħeffa li biha din il-leġiżlazzjoni ġiet miftiehma hija prova tal-impenn tagħna li l-UE għandu jkollha għodod effettivi biex tindirizza l-kummerċ internazzjonali inġust. B'riżultat tas-suċċess tal-lum l-UE se jkollha metodoloġija tal-antidumping fis-seħħ li se tittratta b'mod determinat id-distorsjonijiet tas-suq li jistgħu jeżistu f'ekonomiji esportaturi.” Il-leġiżlazzjoni l-ġdida tintroduċi metodoloġija ġdida għall-ikkalkular tal-marġini tad-dumping għall-importazzjonijiet minn pajjiżi terzi f'każ ta' distorsjonijiet serji fis-suq, jew ta' influwenza mifruxa tal-Istat fuq l-ekonomija. Ir-regoli huma fformulati b'mod newtrali f'dak li jirrigwarda l-pajjiżi u f'konformità sħiħa mal-obbligi tad-WTO li għandha l-UE. Il-ftehim jinkludi wkoll tibdil li jsaħħaħ il-leġiżlazzjoni tal-UE kontra s-sussidji ħalli f'każijiet futuri, kull sussidju ġdid li jinkixef matul investigazzjoni jkun jista' jiġi investigat u inkluż fid-dazji finali imposti. Ir-regoli l-ġodda se japplikaw biss għal każijiet mibdija wara d-dħul fis-seħħ tal-leġiżlazzjoni. Il-leġiżlazzjoni tiżgura wkoll perjodu ta' tranżizzjoni fejn il-miżuri kollha ta' antidumping li huma fis-seħħ bħalissa u kif ukoll investigazzjonijiet li għaddejjin bħalissa se jibqgħu soġġetti għal-leġiżlazzjoni eżistenti. Sabiex jiġu ddeterminati d-distorsjonijiet, se jitqiesu bosta kriterji, bħal-linji ta' politika u l-influwenza tal-istat, il-preżenza mifruxa ta' intrapriżi tal-istat, id-diskriminazzjoni favur il-kumpaniji lokali u n-nuqqas ta' indipendenza tas-settur finanzjarju. Il-Kummissjoni tista' tfassal rapporti għal pajjiżi jew setturi fejn tidentifika distorsjonijiet u l-evidenza miġbura f'dawn ir-rapporti se tkun disponibbli għal investigazzjonijiet futuri. Meta tippreżenta lmenti, l-industrija se tkun tista' tibbaża ruħha fuq dawn ir-rapporti mill-Kummissjoni sabiex tagħmel il-każ tagħha fir-rigward tal-pajjiżi fejn jeżistu distorsjonijiet. Il-leġiżlazzjoni hija mistennija li tidħol fis-seħħ qabel l-aħħar tas-sena. Aktar informazzjoni MEMO